*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*82. számú előterjesztés*

Bátaszék Város Önkormányzat Képviselő-testületének 2023. május 10-én

16 órakor megtartandó RENDKÍVÜLI ülésére

Beszámoló a helyi autóbusz-közlekedésre kötött közszolgáltatási szerződés 2022. évi teljesítéséről

|  |
| --- |
| **Előterjesztő:** dr. Bozsolik Róbert polgármester**Készítette** : Volánbusz Zrt  **Törvényességi ellenőrzést végezte:** ----------------------**Tárgyalja:** GGGGB |

***Tisztelt Képviselő-testület!***

A képviselő-testület a Volánbusz Zrt.-vel (1091 Budapest, Üllői út 131.), autóbusszal végzett menetrend szerinti helyi személyszállítás elvégzésére kötött közszolgáltatási szerződést *2020. január 1-től 2024. december 31-ig* terjedő időre. A megkötött közszolgáltatási szerződés IX. fejezete szerint ***„A város helyi közlekedése ellátásának teljesítményi adatairól, a közszolgáltatási szerződés teljesítéséről szóló beszámolót a Szolgáltató évente, a tárgyévet követően március 31-ig elkészíti és megküldi az Önkormányzat részére.”***

A közszolgáltatást végző Volánbusz Zrt. ezen kötelezettségének eleget téve megküldte beszámolóját részünkre. A 2022. évi beszámolóban foglaltak szerint az önkormányzatnak 710.352 Ft túlfizetése keletkezett. **Az elszámolásnak jelenleg nem része a 2022. negyedik negyedévben teljesített szolgáltatással összefüggően bennünket terhelő fizetési kötelezettség, az alábbiak miatt:**

Önkormányzatunk a negyedik negyedévi számla kézhezvételével együtt megkapott beszámoló adatai alapján észrevétel tett az előző évi futott kilométerhez viszonyítottan jelentkező 1 337,9 km futásteljesítmény növekedés miatt. Tekintettel arra, hogy menetrendváltozás nem történt, indoklást kértünk a szolgáltatótól az eltérés okára.

A Volán Zrt.-től kapott információk szerint Bátaszék Város helyi közforgalmú közlekedési futásteljesítményét növelte, hogy a **közszolgáltatást teljesítő autóbuszok parkolóhelye 2022. július 1-jétől lakossági kérésre, valamint forgalombiztonsági szempontok alapján áthelyezésre került a MÁV területére.** A szolgáltató felé megküldött válaszdokumentumban kifejtettük álláspontunkat, mely szerint az érvényben lévő **közszolgáltatási szerződés módosítása nélkül intézkedtek a buszok tárolóhelyének áthelyezéséről, ezért az egyoldalúan meghozott döntés következtében megnövekedett kilométerfutás pénzügyi többlet-terheinek megfizetését Önkormányzatunk nem tudja elfogadni**. Mindezen körülményekre való tekintettel a 2023.02.06-án kelt, DSZV00244 számú, 2.760.760,- Ft összegű számlájukat pénzügyi teljesítés nélkül visszaküldtük. Kértük, hogy az érvényben lévő szerződés szerinti futásteljesítmény alapján állítsák ki a számlát. Erre az előterjesztés elkészítésének időpontjáig nem került sor.

A rendelkezésre álló adataink szerint az utóbbi években következő volt a futásteljesítmény:

|  |  |
| --- | --- |
| év | teljesített km |
| 2020 | 26 198 |
| 2021 | 26 121,9 |
| 2022 | 27 459,8 |

2020 és 2021 évben hasonló futásteljesítmény volt a jellemző, míg 2022 évben ez a teljesítmény több mint 1300 km-rel nőtt, amely megközelítőleg 839.670 Ft többletkiadást jelenthet az önkormányzatnak.

A hatályos közszolgáltatási szerződés VII. fejezet 11. és 12. bekezdése szerint „*A Felek évente, a tárgyévet követő március 31-ig készítenek végelszámolást. Az év végi végelszámolás során kimutatott esetleges túlkompenzáció, a végelszámolás elküldését követő 30 napon belül egy összegben ÁFA mentesen átutalásra kerül az Önkormányzat részére.”*

A Közszolgáltató beszámolójában kéri a túlfizetés összegét a 2023. évben az önkormányzatot terhelő ellentételezés megtérítésére fordítani. A tavalyi beszámoló 5.755.814 Ft összegű túlfizetésről adott számot, melynek beszámítását akkor a testület elfogadta a 2022. évi ellentételezésbe.

Álláspontunk szerint a közszolgáltatási szerződés XII. „Egyéb rendelkezések” fejezet 12.2. pontjában szereplő bekezdésre hivatkozással - *miszerint a szerződés módosítását kezdeményezheti bármelyik fél minden olyan esetben, amikor* ***a külső, társadalmi-gazdasági környezetben bekövetkező változások a helyi autóbusz közlekedés működtetésére, fenntartására, finanszírozására stb. lényegesen kihatnak****, továbbá ha a szerződő felek szervezetében, érdekeltségében, működési, döntési struktúrájában vagy* ***a kialakított üzemeltetési feltételekben végbement, illetve tervezett változások azt indokolttá teszik –*** a közszolgáltatást teljesítő autóbuszok parkolóhelyének megváltoztatása esetén a **szolgáltatónak meg kellett volna keresni az önkormányzatot, mivel ezen intézkedés költségnövekedést eredményez.**

Javasoljuk a T. Képviselő-testületnek, hogy kérje fel a polgármestert, hogy a futásteljesítmény eltérésének indokáról valamint az ezzel összefüggő elszámolással kapcsolatosan folytasson tárgyalásokat annak érdekében, hogy a IV. negyedévi elszámolást is tartalmazza a beszámoló, és ennek eredményeiről tájékoztassa a Képviselő-testületet a soron következő ülésén.

**H a t á r o z a t i j a v a s l a t:**

**Beszámoló a helyi autóbusz-közlekedésre kötött közszolgáltatási szerződés 2022. évi teljesítésére**

Bátaszék Város Önkormányzatának Képviselő-testülete

1. a Volánbusz Zrt.-vel (1091 Budapest, Üllői út 131.), autóbusszal végzett menetrend szerinti helyi személyszállításra kötött közszolgáltatási szerződés IX. fejezetében szabályozott a közszolgáltatás 2022. évi teljesítéséről szóló beszámolót jelenlegi formájában nem fogadja el, az elfogadásról szóló döntés meghozatalát elnapolja;
2. felkéri a polgármestert, hogy folytasson tárgyalásokat a futásteljesítmény eltérésének indokáról valamint az ezzel összefüggő elszámolással kapcsolatosan annak érdekében, hogy a IV. negyedévi elszámolást is tartalmazza a beszámoló, és ennek eredményeiről tájékoztassa a Képviselő-testületet a soron következő ülésén.

*Határidő:* 2023. június 30.

*Felelős:* dr. Firle-Paksi Anna aljegyző

 (a határozat megküldéséért)

*Határozatról értesül:* Volánbusz Zrt.

irattár